जयपुर। कलेक्टर की बिना अनुमति और जेडीए, निगम से अप्रूव कराए बिना ही शहर की सड़कों, फुटपाथों पर 574 धार्मिक स्थल बन चुके हैं। इनमें 476 जेडीए के 15 जोन क्षेत्रों में हैं और 98 नगर निगम क्षेत्र में हैं। 100 से ज्यादा तो पिछले पांच साल में ही सड़कों पर बना दिए गए।
चौराहों, सर्विस रोड और नुक्कड़ों पर करीब 70 शनि मंदिर पिछले पांच-दस सालों में खड़े हो गए। अब भी करीब 40 शनि मंदिर मौजूद हैं। सुप्रीम कोर्ट की एंपावर्ड कमेटी की सख्ती के बाद जेडीए और नगर निगम द्वारा हाल ही कराए जोनवार सर्वे में यह खुलासा हुआ। भास्कर ने अतिक्रमण कर बनाए गए इन धार्मिक स्थलों की पड़ताल की तो सामने आया कि इनमें से कई बाहर से भागकर आए अपराधी तत्व के लोगों ने बना रखे हैं। अब एंपावर्ड कमेटी इन धार्मिक स्थलों की सूची सुप्रीम कोर्ट को भेजकर इनको हटवाने की योजना तैयार कर रही है।
गुजरात, तमिलनाडु और बिहार से सीखें
गुजरात में सुप्रीम कोर्ट के आदेश के बाद 2006 से अब तक 1200 मंदिर और 260 मस्जिदें सड़क सीमा पर बनी हुई थी, उनमें से अधिकांश हटा दी गई है। मुख्यमंत्री के क्षेत्र गांधीनगर में ही 80 मंदिर तोड़े गए।
2005 में तमिलनाडु के मुदुरै, तिरुचि और कन्याकुमारी में सड़कों पर बने 250 मंदिर हटाए गए, पूरे तमिलनाडु में सरकारी जमीनों पर 70 हजार धार्मिक स्थल बन गए हैं।
पटना में सड़कों पर 975 मंदिर और धार्मिक स्थल बने हुए हैं, लेकिन अभी तक 37 ही टूटे।
क्या है सुप्रीम कोर्ट का आदेश
7 दिसंबर 2009 को सुप्रीम कोर्ट के न्यायाधीश दलबीर भंडारी और के एस राधाकृष्णन की बैंच ने सभी राज्यों के मुख्य सचिवों से आठ सप्ताह में यह एफिडेविट मांगा था कि उनके राज्य में सड़कों, पार्को और सरकारी भूमि पर कितने धार्मिक स्थल बने हुए हैं। इसकी सूची पेश की जाए। साथ में यह भी बताया जाए कि भविष्य में सड़कों पर अवैध धार्मिक स्थल नहीं बनें, इसकी रोकथाम के लिए क्या कदम उठाए।
मंदिर बनाने के नियम
मंदिर के लिए ट्रस्ट का गठन होना जरूरी है, मंदिर का रजिस्ट्रेशन हो, खोलने की बाकायदा कलेक्टर से अनुमति ली गई है, जेडीए या निगम से जमीन का पट्टा लेकर अप्रूव्ड जमीन पर ही बन सकता है, रिहायशी इलाके में निर्माण पर मकानों की सेटबैक छोड़ना आवश्यक है।
जेडीए ने हटाए 32 मंदिर
सभी जोन का सर्वे कराया। जेडीए रीजन में 576 धार्मिक स्थल सरकारी जमीन पर हैं। जेडीए ने सूची एंपावर्ड कमेटी को सौंप दी है। जेडीए ने 32 धार्मिक स्थल हटाए हैं। मंगलवार को भी एक शनि मंदिर तोड़ा गया। -करण शर्मा, मुख्य नियंत्रक प्रवर्तन, जेडीए
धंधे के लिए मंदिर
सड़क पर मंदिरों की स्टडी कराई जा रही है। 100 से ज्यादा मंदिर तो 5-10 साल में ही बने हैं। बाहरी अपराधी तत्व भागकर यहां आए और मंदिर बनाकर बैठ गए। कुछ लोगों ने मंदिर को धंधा बना लिया है।
-वीएस दवे, सदस्य, एंपावर्ड कमेटी, सुप्रीम कोर्ट
शिफ्ट हो सकते हैं धर्मस्थल : धार्मिक स्थल अगर राहगीर को परेशानी पहुंचाते हैं या इनसे दुर्घटनाएं हो रही हैं तो इन्हें शिफ्ट किया जा सकता है, जैसे मूर्तियां खंडित होने पर उनकी पुनस्र्थापना होती है। इसमें आस्था थोड़े ही कम हो जाती है।
-अवधेशाचार्य, गलता पीठाधीश्वर
जानिये, कैसे रुकी है हमारी राह
छोटी चौपड़ और चांदपोल
छोटी चौपड़ से चांदपोल की तरफ आने-जाने पर रोड के ठीक बीच चार मंदिर बने हुए हैं। भैरुजी, महादेव और शनि मंदिर। हर पचास मीटर पर मंदिर आने के कारण पूरे दिन ट्रैफिक जाम रहता है और वाहन रेंगते हुए चलते हैं। इसके अलावा छोटी चौपड़ से त्रिपोलिया बाजार की ओर चलते ही सड़क के बीचोबीच शिव मंदिर। यहां वाहनों की रफ्तार एकबारगी थम ही जाती है।
आगे की स्लाइड्स में जानें और कहां रूकी है हमारी राह
hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hne_Deva awa_Deva hin_Deva hin_Deva bho_Deva hin_Deva mai_Deva hin_Deva hin_Deva hin_Deva hin_Deva